b'\n_START_ARTICLE_\nWye (reka)\n_START_SECTION_\nEtimologija\n_START_PARAGRAPH_\nLatinsko ime za Wye je Vaga, pridevnik pomeni "potujo\xc4\x8d". Na zemljevidu Tithe (1844) pi\xc5\xa1e Vagas Field v Whitchurchu in Chepstowu. V sodobni vali\xc5\xbean\xc5\xa1\xc4\x8dini lahko beseda gwy izhaja iz starovali\xc5\xbeanske besede gwybiol ali gwyr (vijugavo tava med hribi).\n_START_SECTION_\nOpis\n_START_PARAGRAPH_\nReka Wye izvira v vali\xc5\xbeanskih gorah na Plynlimonu. Te\xc4\x8de skozi ali mimo ve\xc4\x8d mest in vasi, kot so Rhayader, Builth Wells, Hay-on-Wye, Hereford (edino mesto ob reki Wye), Ross-on-Wye, Symonds Yat, Monmouth in Tintern, in se izliva v estuarij Severn ni\xc5\xbeje od Chepstowa. Skupna dol\xc5\xbeina je 216\xc2\xa0km. Spodnjih 26\xc2\xa0km reke od Redbrooka do Chepstowa je meja med Anglijo in Walesom.\n_START_SECTION_\nOhranjanje\n_START_PARAGRAPH_\nOb reki Wye sta dva kraja posebnega znanstvenega pomena (Sites of Special Scientific Interest \xe2\x80\x93 SSSI), to sta zgornji tok (Gwy Uchaf) nad Hay-on-Wye in spodnji tok (Gwy Isaf) navzdol do Chepstowa. Merila za vklju\xc4\x8ditev reke kot SSSI so geologija, topografija, rastlinstvo, sesalci, nevreten\xc4\x8darji, ribe in ptice, reka in njeni pritoki so velik linearni ekosistem. SSSI spodnjega toka Wye je razdeljen na sedem enot po ocenjevanju, ki ga je dolo\xc4\x8dila Natural England in upravne naloge razdelila med okro\xc5\xbene oblasti Powysa, Herefordshira, Gloucestershira in Monmouthshira. Wye meji na vrsto drugih SSSI-ov v Angliji in Walesu, tudi sotesko zgornjega in spodnjega toka._NEWLINE_Je tudi posebno ohranitveno obmo\xc4\x8dje (Special Area of Conservation)  in ena najpomembnej\xc5\xa1ih rek v Veliki Britaniji za ohranjanje narave. Pomembna je za selitveno pot in kot koridor za prosto\xc5\xbeive\xc4\x8de \xc5\xbeivali, je pa tudi klju\xc4\x8dno obmo\xc4\x8dje razmno\xc5\xbeevanja za \xc5\xa1tevilne vrste, pomembne na dr\xc5\xbeavni in mednarodni ravni. Ob reki \xc5\xbeivi veliko vrst in je mnogo habitatov po evropskih direktivah in zakonu o divjini in pode\xc5\xbeelju (Wildlife and Countryside Act 1981). V Powysu reka te\xc4\x8de po obmo\xc4\x8dju Radnorshire, okoljsko ob\xc4\x8dutljivem obmo\xc4\x8dju. Velik del spodnje doline je obmo\xc4\x8dje izjemne naravne lepote.\n_START_SECTION_\nLosos\n_START_PARAGRAPH_\nSpodnji tok reke je namenjen ribolovu postrvi v skladu z direktivo ES o sladkovodnih ribah. Reka je v glavnem neonesna\xc5\xbeena in manj uporabljena. Je ena najbolj\xc5\xa1ih rek za ribolov lososa v Zdru\xc5\xbeenem kraljestvu zunaj \xc5\xa0kotske. Stale\xc5\xbe lososa se je v zadnjih letih dramati\xc4\x8dno zmanj\xc5\xa1al in po poro\xc4\x8dilih Okoljske agencije za leto 2012 sploh nima najve\xc4\x8d lososov v Walesu, ve\xc4\x8d jih je v reki Dee. V angle\xc5\xa1kih rekah Tyne, Ribble, Wear, Lune in Eden je bil v letu 2009 ve\xc4\x8dji ulov. Wye je \xc5\xa1e posebej znana po svojih velikih "spomladanskih" lososih, ki pre\xc5\xbeivijo tri ali ve\xc4\x8d let v morju, preden se vrnejo v drsti\xc5\xa1\xc4\x8de. V reko priplavajo med januarjem in junijem. V\xc4\x8dasih dose\xc5\xbeejo te\xc5\xbeo nad 23\xc2\xa0kg, najve\xc4\x8dji je tehtal 27\xc2\xa0kg, ki ga je po dolgem boju 13. marca 1923 ujela Doreen Davey iz Cowpond Poola pri Ballinghamu. Zadnji velik  losos iz reke Wye je leta 1963 ujel Donald Parrish in je tehtal 23,4\xc2\xa0kg. V zadnjih dveh ali treh desetletjih so veliki spomladanski lososi izginili.\n_START_SECTION_\nZgodovina\n_START_PARAGRAPH_\nRimljani so zgradili most iz lesa in kamna gorvodno od dana\xc5\xa1njega Chepstowa. Reka je bila plovna vsaj od za\xc4\x8detka 14. stoletja in je \xc5\xa1e vedno  do Monmoutha. Plovnost se je izbolj\xc5\xa1ala od tu na kraj\xc5\xa1i razdalji pod Herefordom, ko je sir William Sandys v za\xc4\x8detku 1660-ih zgradil zapornice, da bi plovila la\xc5\xbeje plula. Po zapisu v Herefordshire Council Archaeology so bile zapornice sijajne. Leta 1996 je iz\xc5\xa1el \xc5\xa1e zakon parlamenta, ki je \xc5\xbeupaniji Hereford odobril nakup in poru\xc5\xa1itev mlinov na Wye in Lugg. Vse zapornice in jezovi so bili odstranjeni, razen v New Weir Forge, dolvodno od Goodricha, ki so ostali do pribli\xc5\xbeno leta 1815. Vsi jezovi na Wye v Herefordshiru so bili odstranjeni, da je bila dostopna z zahodne meje in vzdol\xc5\xbe nje do kraja Hay-on-Wye. Konjska vle\xc4\x8dna pot je bila dograjena leta 1808, vendar le do Hereforda. Tovorne ladje so vlekli ljudje s konji, in to prej kot na reki Severn. Denar je bil nekajkrat porabljen za izbolj\xc5\xa1anje reke Lugg od Leominsterja do soto\xc4\x8dja z Wye pri Mordifordu, vendar je bila plovba po njej te\xc5\xbeka. Wye je ostala komercialno plovna vse do leta 1850, ko se je promet preselil na \xc5\xbeeleznico.\n_START_SECTION_\nPlovnost in \xc5\xa1port\n_START_PARAGRAPH_\nAgencija za okolje upravlja plovnost reke. Normalna meja plimovanja (NTL) reke je Bigsweir in plovba pod to to\xc4\x8dko je pod nadzorom  pristojnega pristani\xc5\xa1kega organa. Za javnost je dovoljena plovba dolvodno od kraja Hay-on-Wye. Kanuji so dovoljeni dolvodno od Glasburyja, \xc4\x8de ne motijo ribi\xc4\x8dev._NEWLINE_Sprehajalci lahko u\xc5\xbeivajo na poti Wye Valley Walk, ki sledi toku reke Wye od Coed Hafrena v bli\xc5\xbeini Plynlimona do Chepstowa vzdol\xc5\xbe urejenih ozna\xc4\x8denih poti. Razgledi\xc5\xa1\xc4\x8de v bli\xc5\xbeini Biblins na Wye je znano kot pogled na tri okro\xc5\xbeja: Herefordshire, Gloucestershire in Monmouthshire.\n_START_SECTION_\nPritoki\n_START_PARAGRAPH_\nNekateri pritoki so: Lugg, Elan, Dulas, Irfon, Marteg, Monnow, Trothy, Ithon, Llynfi, Letton Lake, Tarennig (prvi pritok) in Bidno.\n_START_SECTION_\nKultura\n_START_PARAGRAPH_\nRomanti\xc4\x8dni pesnik William Wordsworth nagovarja Wye v znani pesmi Verzi, napisani nekaj milj nad opatijo Tintern (Lines Written a Few Miles Above Tintern Abbey), objavljeni leta 1798 v Lirskih baladah._NEWLINE_Kako pogosto v duhu sem se obrnil k tebi,_NEWLINE_o, gozdni Wye! ti pohodnik skozi gozdove,_NEWLINE_kako pogosto se je moj duh obrnil k tebi!'